เงินบาทเปิด 29.98/30.00
ธนาคารซีไอเอ็มบีไทย รายงาน เงินบาทเปิด 29.98/30.00 อ่อนค่าตามสกุลเงินต่างประเทศ
28 ต.ค. 2553

ธนาคารซีไอเอ็มบีไทย รายงาน เงินบาทเปิด 29.98/30.00 อ่อนค่าตามสกุลเงินต่างประเทศ
นักบริหารเงินซีไอเอ็มบีไทย กล่าวว่า เงินบาทเปิดตลาดเช้านี้ที่ระดับ 29.98/30.00 บาท/ดอลลาร์ อ่อนค่าขึ้นมาตามสกุลอื่นๆ เนื่องจากตัวเลขเศรษฐกิจของสหรัฐอเมริกาออกมาค่อนข้างดี ไม่ว่าจะเป็นยอดสั่งซื้อสินค้าคงทนเดือนก.ย.ที่เพิ่มขึ้นเกินคาด 3.3% ราคากลางของบ้านดีขึ้น และยอดขายบ้านใหม่เดือนก.ย.ของสหรัฐก็เพิ่มขึ้น 3 ใน 4 เขต แสดงให้เห็นว่าเศรษฐกิจของสหรัฐเริ่มฟื้นตัวดีขึ้น
โดยค่าเงินเยนอยู่ที่ระดับ 81.62/65 เยน/ดอลลาร์ ส่วนค่าเงินยูโรอยู่ที่ระดับ 1.3798/3805 ดอลลาร์/ยูโร 
"สกุลอื่นๆ ก็อ่อนขึ้นมานิดหน่อย แต่ไม่หลุดเหมือนคราวก่อนๆที่ขึ้นมานิดหน่อยก็หลุด ส่วนในภูมิภาคเราก็อ่อนขึ้นมาเล็กน้อยเช่นกัน" นักบริหารเงิน กล่าว
สำหรับแนวโน้มค่าเงินบาทวันนี้ คาดว่าคงรอผลประชุม BOJ วันนี้ว่าจะออกมาในลักษณะไหน และพรุ่งนี้มีประกาศตัวเลขจีดีพีไตรมาส 3 ของสหรัฐฯ ซึ่งถ้าออกมาดีอีก ก็น่าจะเป็นการยืนยันได้ว่าเศรษฐกิจสหรัฐอเมริกากลับมาแล้ว และตัวเลขเศรษฐกิจของบ้านเราตอนปลายเดือน 
อย่างไรก็ตาม อดีตผู้ว่าฯ ธปท.คาดการณ์ว่าเงินบาทจะยังแข็งค่าอีกประมาณ 1 ปีครึ่งถึง 2 ปี 
ประเมินกรอบการเคลื่อนไหวของเงินบาทระหว่าง 29.90-30.05 บาท/ดอลลาร์